Okresná prokuratúra Revúca 
SNP 1370/1A, 050 01 Revúca 	

Sp. zn. : 2 Pv 179/13/6608	Revúca, 6.12.2013
EEČ : 2-48-76-2013

U Z N E S E N I E

Trestná vec:	obvinený XXXXX a spol. 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Revúca
Podľa § 215 odsek 1 písmeno c Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
3.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaných pre pokračovací prečin krádeže spolupáchateľstvom podľa § 20 § 212 ods. 2 písm. a) Trestného zákona, ktoré bolo proti ním vedené na tom skutkovom základe, že 
1. obvinení XXXXX, XXXXX a XXXXX v období od 14.00 h dňa 11.09.2012 do 07.15 h dňa 13.09.2012 prišli ku chate Hanová v lesnom obvode Hanová v katastri obce Chyžné, kde prešli ku okienku na zadnej stene chaty vedúcemu do komory, kde následne XXXXX spolu s XXXXX prinesenou železnou tyčou vypáčili kovovú mrežu zadného okienka vedúceho do komory chaty, následne XXXXX rozbil sklenenú výplň okna chaty, cez takto vzniknutý otvor všetci traja vošli do priestorov chaty, odkiaľ odcudzili l ks plynovú bombu v hodnote 50 €, l ks plynový jednohorákový varič v hodnote 40 €, l ks autobatéria z osobného auta 55 Ah v hodnote 40 € spolu s káblami v hodnote 5 €, l ks petrolejová lampa v hodnote 15 €, ktoré odniesli domov ku XXXXX a na druhý deň časť odcudzených vecí odniesli do zberných surovín v meste Jelšava a časť odcudzených vecí predali neznámym osobám a časť vecí vyhodili, čím spôsobili spoločnosti XXXXX škodu na majetku odcudzením vo výške 150 € a škodu poškodením zariadenia vo výške 15 €, teda spolu škodu vo výške 165 €,
2. obvinení XXXXX, XXXXX a XXXXX po predchádzajúcej vzájomnej dohode v období od 14.00 h dňa 11.10.2012 do 10.00 h dňa 12.10.2012 prišli ku chate „Daniela“ v lesnom obvode Hanová v katastri obce Chyžné v časti zv. Dlhý diel, kde kovovou tyčou, ktorú si priniesli so sebou, XXXXX spoločne s XXXXX vypáčili vchodové dvere chaty v oblasti zámku, pričom XXXXX dával pozor, či niekto nejde, následne vošli do priestorov chaty, z ktorej odcudzili l pár papúč čiernej farby, l ks veľkú sekeru na drevo, 4 ks paplónov s obliečkami, 3 ks hlavnice s obliečkami rôznych farieb, 6 ks deky zelenej farby, jednu plynovú bombu 2 kg s plynovou dvojplatničkou, jednu petrolejovú lampu, 10 ks hlbokých tanierov, 10 ks plytkých tanierov, 10 ks malých plytkých tanierov hnedej farby, 15 ks šálok bielo červenej farby, 30 ks 0,2 dcl sklenených pohárov, 10 ks štamperlíkov, 20 ks vidličiek, 20 ks príborových nožíkov, 20 ks lyžíc, 20 ks dezertných lyžičiek a 10 ks hrnčekov rôznych farieb, ktoré odniesli do miesta trvalého bydliska XXXXX a následne ich predali, čím spôsobili spoločnosti XXXXX škodu na majetku odcudzením vecí vo výške 200 € a škodu poškodením zariadenia vo výške 20 €, teda spôsobili celkovú škodu vo výške 220 €,

lebo je nepochybné, že skutky nespáchali obvinení.

Odôvodnenie:
	Uznesením povereného príslušníka Obvodného oddelenia PZ v Revúcej sp. zn. ORP-487/RA-RA-2012 zo dňa 26.02.2013 bolo vznesené obvinenie XXXXX a spol. za prečin krádeže spolupáchateľstvom podľa § 20 § 212 ods. 2 písm. a) Trestného zákona na tom skutkovom základe, ako je to uvedené vo výrokovej časti tohto uznesenia. (skutok č. 1)
	
Uznesením povereného príslušníka Obvodného oddelenia PZ v Revúcej sp. zn. ORP-521/RA-RA-2012 zo dňa 26.02.2013 bolo vznesené obvinenie XXXXX a spol. za prečin krádeže spolupáchateľstvom podľa § 20 § 212 ods. 2 písm. a) Trestného zákona na tom skutkovom základe, ako je to uvedené vo výrokovej časti tohto uznesenia. (skutok č. 2)

Poverený príslušník Obvodného oddelenia PZ v Revúcej uznesením sp. zn. ORP-90/RA-RA-2013 zo dňa 21.03.2013 podľa § 18 ods. 1 Trestného poriadku spojil vyššie uvedené dve veci spolu s ďalšou vecou na spoločné konanie.

Poverený príslušník Obvodného oddelenia PZ v Revúcej uznesením sp. zn. ORP-90/RA-RA-2013 zo dňa 13.06.2013 podľa § 21 ods. 1 Trestného poriadku vylúčil vyššie uvedené dve veci na samostatné konanie, ktoré je vedené pod ČVS:ORP-265/RA-RA-2013.
 
	Po preskúmaní spisového materiálu na vec sa vzťahujúceho, som zistil, že niet dôkazu, ktorý by obv. XXXXX, XXXXX a XXXXX usvedčoval zo spáchania skutkov, ktoré im boli v uzneseniach o vznesení obvinenia kladené za vinu. 

	Obvineným bolo vznesené obvinenie povereným príslušníkom PZ na základe ich výpovedí v procesnom postavení svedkov, kedy XXXXX, XXXXX a XXXXX uviedli, že na jeseň roku 2012 mali vykradnúť dve chaty s ktorých odcudzili rôzne veci, pričom vo svojich výpovediach popísali spôsob akým sa dostali do chát a popísali aj veci ktoré mali z chát vziať.

Po vznesení obvinenia boli v procesnom postavení obvinených vypočutý XXXXX, XXXXX a XXXXX, ktorí v podstate uviedli, že stíhaných skutkov sa nedopustili a uviedli, že vo svojej predchádzajúcej výpovedi v procesnom postavení svedka sa ku skutkom priznali len preto, že sa báli policajtov, ktorí na nich kričali, pričom ich priznanie nie je pravdivé a skutkov za ktoré sú stíhaní sa nedopustili.     

Počas ohliadky miesta činu a to chaty Daniela (skutok č. 2) bolo v chate nájdené kovové páčidlo s ktorého bola odobratá pachová stopa. Následne boli odobraté porovnávacie pachové stopy od obvinených XXXXX, XXXXX a XXXXX a boli porovnané s pachovou stopou zaistenou na mieste činu, pričom nebola zistená pachová totožnosť. 
         
Vzhľadom k tomu, že boli vykonané všetky doteraz dostupné dôkazné prostriedky, pričom niet dôkazu o tom, že by obvinení XXXXX, XXXXX a XXXXX spáchali skutky za ktoré sú stíhaní, je bez akýchkoľvek pochybností preukázané, že skutky právne posúdené ako pokračovací prečin krádeže spolupáchateľstvom podľa § 20 § 212 ods. 2 písm. a) Trestného zákona nespáchali obvinení. 

	Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Rybár
prokurátor